b'\n_START_ARTICLE_\nRauhanasema\n_START_PARAGRAPH_\nRauhanasema on Helsingin It\xc3\xa4-Pasilassa sijaitseva entinen asemarakennus, joka on suomalaisten rauhanj\xc3\xa4rjest\xc3\xb6jen k\xc3\xa4yt\xc3\xb6ss\xc3\xa4. Rakennus oli rautatieasemana alun perin Vammeljoella Karjalassa ja 1920-luvulta alkaen siirrettyn\xc3\xa4 Helsingin Pasilassa. Se siirrettiin uuden Pasilan aseman tielt\xc3\xa4 8. syyskuuta 1984 kokonaisena nykyiselle paikalleen, Veturitori-nimiselle aukiolle, noin sadan metrin p\xc3\xa4\xc3\xa4h\xc3\xa4n aiemmalta paikaltaan. T\xc3\xa4m\xc3\xa4n j\xc3\xa4lkeen rakennus kunnostettiin talkooty\xc3\xb6n\xc3\xa4 ja vihittiin uuteen k\xc3\xa4ytt\xc3\xb6\xc3\xb6ns\xc3\xa4 26. syyskuuta 1986. Rauhanaseman omistaa nykyisin Suomen Rauhanliitto, ja sen tiloissa toimii useita kansalaisj\xc3\xa4rjest\xc3\xb6j\xc3\xa4. Rauhanaseman l\xc3\xa4heisyydess\xc3\xa4 vihittiin 19. toukokuuta 2006 Arndt Pekurisen puisto. Rauhanaseman tiloja, juhlasalia ja saunaosastoa, vuokrataan j\xc3\xa4rjest\xc3\xb6ille, yrityksille ja yksityishenkil\xc3\xb6ille.'